Dôvodová správa
Všeobecná časť
Návrh nariadenia vlády Slovenskej republiky, ktorým sa ustanovuje zoznam zamýšľaných použití krmív určených na osobitné nutričné účely sa predkladá na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.
Predloženým návrhom nariadenia vlády sa do právneho poriadku Slovenskej republiky opätovne preberajú ustanovenia smernice Komisie 2008/38/ES z 5. marca 2008, ktorou sa stanovuje zoznam zamýšľaných použití krmív určených na zvláštne nutričné účely u zvierat v znení smernice Komisie 2008/82/ES pri súčasnom zrušení doterajšieho všeobecne záväzného predpisu. 
Navrhované legislatívne úpravy je nevyhnutné vykonať v dôsledku zásadných európskych legislatívnych zmien, ktoré nastali prijatím nariadenia Európskeho parlamentu a Rady (ES) č. 767/2009 z 13. júla 2009 o uvádzaní krmív na trh a ich používaní, ktorým sa mení a dopĺňa nariadenie Európskeho parlamentu a Rady (ES) č. 1831/2003 a ktorým sa zrušujú smernica Rady 79/373/EHS, smernica Komisie 80/511/EHS, smernice Rady 82/471/EHS, 83/228/EHS, 93/74/EHS, 93/113/ES a 96/25/ES a rozhodnutie Komisie 2004/217/ES.
Smernica Komisie 2008/38/ES je kodifikovaným znením smernice Komisie 94/39/ES, ktorou sa stanovuje zoznam zamýšľaných použití krmív určených na zvláštne nutričné účely u zvierat. Táto smernica v platnom znení bola prvýkrát prebraná do právneho poriadku Slovenskej republiky ešte pred vstupom Slovenskej republiky do Európskej únie výnosom Ministerstva pôdohospodárstva Slovenskej republiky zo 7. októbra 1997 č. 1497/2/1997-100, ktorým sa ustanovujú požiadavky na technologické zariadenia a technologické postupy na výrobu kŕmnych zmesí, ktoré sa neoverujú, ukazovatele výživnej hodnoty a použiteľnosti kŕmnych zmesí, ich bližšie hodnotenie a podmienky uvádzania do obehu. Nariadenie vlády Slovenskej republiky č. 440/2006 Z. z. o kŕmnych zmesiach zrušilo výnos MP SR č. 1497/2/1997-100 a súčasne prebralo smernicu Komisie 94/39/ES v platnom znení. 
Nariadením vlády Slovenskej republiky č. 440/2006 Z. z. boli do slovenského právneho poriadku  prebrané okrem smernice 94/39/ES aj smernica Rady 79/373/EHS, smernica Komisie 80/511/EHS, smernica Rady 93/74/EHS a smernica Rady 93/113/ES. 
Nariadenie (ES) č. 767/2009 ruší a nahrádza väčšinu smerníc, ktoré boli preberané  v nariadení vlády Slovenskej republiky č. 439/2006 Z. z. o kŕmnych surovinách a v  nariadení vlády Slovenskej republiky č. 440/2006 Z. z. o kŕmnych zmesiach v znení neskorších predpisov. 
Novelizácia týchto nariadení vlády Slovenskej republiky vzhľadom na rozsiahle zmeny, ktoré by bolo treba vykonať v texte nariadení nie je účelná. 
Smernica Komisie 94/39/ES, resp. jej kodifikované znenie smernica 2008/38/ES je stále účinná a nariadenie (ES) č. 767/2009 v článkoch 9 a 10 ustanovuje, že krmivá určené na zvláštny nutričný účel možno uvádzať na trh len vtedy, ak ich zamýšľané použitie sa nachádza v zozname uvedenom v smernici 2008/38/ES, preto túto smernicu v znení smernice Komisie 2008/82/ES po zrušení nariadenia vlády Slovenskej republiky č. 440/2006 Z. z.  treba prebrať do nového nariadenia vlády.
Navrhované nariadenie vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi,  ako aj s medzinárodnými zmluvami, ktorými je Slovenská republika viazaná.
Návrh nariadenia vlády nemá vplyv na rozpočet verejnej správy, na podnikateľské  prostredie, nemá sociálne vplyvy, vplyvy na životné prostredie a ani vplyvy na informatizáciu spoločnosti.
DOLOŽKA ZLUČITEĽNOSTI
právneho predpisu s právom Európskej únie

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky

2.	Názov návrhu právneho predpisu: Nariadenie vlády Slovenskej republiky,  ktorým sa ustanovuje zoznam zamýšľaných použití krmív určených na osobitné nutričné účely

3.	Problematika návrhu právneho predpisu:
a)	je upravená v práve Európskej únie:
-	primárnom: Zmluva o fungovaní Európskej únie
–	Hlava III – Poľnohospodárstvo a rybné hospodárstvo
–	Hlava VII – Kapitola 3 – Aproximácia práva
–	Hlava XIV – Verejné zdravie, 
-	Sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009):
- 	Smernica Komisie 2008/38/ES z 5. marca 2008, ktorou sa stanovuje zoznam zamýšľaných použití krmív určených na zvláštne nutričné účely u zvierat (kodifikované znenie smernice 94/39/ES) (Ú. v. EÚ L 62, 6.3.2008) v znení
-	smernice Komisie 2008/82/ES z 30. júla 2008 (Ú. v. EÚ L 202, 31.7.2008),
- 	Nariadenia Európskeho parlamentu a Rady (ES) č. 767/2009 z 13.júla 2009 o uvádzaní krmív na trh a ich používaní, ktorým sa zrušujú smernica Rady 79/373/EHS, smernica Komisie 80/511/EHS, smernice Rady 82/471/EHS, 83/228/EHS, 93/74/EHS, 93/113/ES a 96/25/ES a rozhodnutie Komisie 2004/217/ES (Ú. v. EÚ L 229, 1.9.2009),
-	Nariadenia Komisie 1070/2010/EÚ z  22. novembra 2010, ktorým sa mení a dopĺňa smernica 2008/38/ES, pokiaľ ide o doplnenie podpory metabolizmu kĺbov pri osteoartróze u psov a mačiek ako zvláštneho nutričného účelu do zoznamu zamýšľaných použití (Ú. v. EÚ L 306, 23.11.2010).
b)	nie je obsiahnutá v judikatúre Súdneho dvora Európskej únie.

4.	Záväzky Slovenskej republiky vo vzťahu k Európskej únii:

a)	lehota na prebratie smernice 2008/38/ES, ktorá je kodifikovaným znením smernice 94/39/ES bola 31. júla 2008,
b)	bezpredmetné,
c)	proti Slovenskej republike nebolo začaté konanie o porušení podľa čl. 258 až 260 Zmluvy o fungovaní Európskej únie,
d)	bezpredmetné,

5.	Stupeň zlučiteľnosti návrhu právneho predpisu alebo návrhu legislatívneho zámeru s právom Európskej únie:
Stupeň zlučiteľnosti: úplný.

6.	Gestor a spolupracujúce rezorty:
Ministerstvo pôdohospodárstva a rozvoja vidieka Slovenskej republiky.

Doložka vybraných vplyvov

A.1. Názov materiálu: 
Nariadenie vlády Slovenskej republiky,  ktorým sa ustanovuje zoznam zamýšľaných použití krmív určených na zvláštne nutričné účely

Termín začatia a ukončenia PPK: bezpredmetné

A.2. Vplyvy:
 
| Pozitívne^* | Žiadne^* | Negatívne^*
1. Vplyvy na rozpočet verejnej správy | | x |
2. Vplyvy na podnikateľské prostredie – dochádza k zvýšeniu regulačného zaťaženia? | | x |

3. Sociálne vplyvy 
– vplyvy  na hospodárenie obyvateľstva,
-sociálnu exklúziu,
- rovnosť príležitostí a rodovú rovnosť a vplyvy na zamestnanosť

x

4. Vplyvy na životné prostredie | | x |
5. Vplyvy na informatizáciu spoločnosti | | x |
A.3. Poznámky
bezpredmetné
A.4. Alternatívne riešenia
bezpredmetné
A.5. Stanovisko gestorov 
bezpredmetné

Osobitná časť 

K § 1
Ustanovuje požiadavky, ktoré diétne krmivá určené na zvláštne nutričné účely musia spĺňať.

K § 2
Ustanovujú sa kategórie kŕmnych surovín, ktoré možno používať na označovanie kŕmnych zmesí pre spoločenské zvieratá na obale, etikete, náveske alebo v sprievodnom doklade
K § 3
Ustanovuje zoznam preberaných právnych aktov.

K § 4
Vymenúva zoznam právnych aktov, ktoré majú byť zrušené.

K § 5
Navrhuje sa účinnosť od 15. februára 2011.

Príloha 1 časť A
Obsahuje všeobecné ustanovenia, ktoré musia spĺňať diétne krmivá.

Príloha 1 časť B
Obsahuje zoznam zvláštnych nutričných účelov a špecifické ustanovenia, ktoré musia spĺňať diétne krmivá.

Príloha 2
Obsahuje kategórie kŕmnych surovín, ktoré možno používať na označovanie kŕmnych zmesí  určených pre spoločenské zvieratá. 

Príloha 3
Obsahuje zoznam preberaných právnych aktov.